CELEX: 32022D0346
Language: lt
Date: 1646092800000
Title: Tarybos sprendimas (BUSP) 2022/346 2022 m. kovo 1 d. kuriuo iš dalies keičiamas Sprendimas 2014/512/BUSP dėl ribojamųjų priemonių atsižvelgiant į Rusijos veiksmus, kuriais destabilizuojama padėtis Ukrainoje

2022 3 2   
               
               
                  LT
               
               
                  Europos Sąjungos oficialusis leidinys
               
               
                  L 63/5
               
            
         TARYBOS SPRENDIMAS (BUSP) 2022/346
         2022 m. kovo 1 d.
         kuriuo iš dalies keičiamas Sprendimas 2014/512/BUSP dėl ribojamųjų priemonių atsižvelgiant į Rusijos veiksmus, kuriais destabilizuojama padėtis Ukrainoje
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 29 straipsnį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:
         
                     (1)
                  
                  
                     2014 m. liepos 31 d. Taryba priėmė Sprendimą 2014/512/BUSP (1);
                  
               
                     (2)
                  
                  
                     Sąjunga ir toliau tvirtai remia Ukrainos suverenitetą ir teritorinį vientisumą;
                  
               
                     (3)
                  
                  
                     2022 m. vasario 24 d. Rusijos Federacijos prezidentas paskelbė karinę operaciją Ukrainoje ir Rusijos ginkluotosios pajėgos užpuolė Ukrainą. Šis užpuolimas yra akivaizdus Ukrainos teritorinio vientisumo, suvereniteto ir nepriklausomybės pažeidimas;
                  
               
                     (4)
                  
                  
                     2022 m. vasario 24 d. išvadose Europos Vadovų Taryba griežčiausiai pasmerkė neišprovokuotą ir nepateisinamą karinę Rusijos Federacijos agresiją prieš Ukrainą. Neteisėtais kariniais veiksmais Rusija šiurkščiai pažeidžia tarptautinę teisę ir JT Chartijos principus bei pažeidžia Europos ir pasaulio saugumą ir stabilumą. Europos Vadovų Taryba paragino skubiai parengti ir priimti papildomą individualių ir ekonominių sankcijų paketą;
                  
               
                     (5)
                  
                  
                     atsižvelgiant į padėties rimtumą ir reaguojant į Rusijos karinę agresiją prieš Ukrainą, tikslinga nustatyti papildomas ribojamąsias priemones, susijusias su specializuotų finansinių mokėjimų pranešimų paslaugų teikimu tam tikroms Rusijos kredito įstaigoms ir jų Rusijos patronuojamosioms įmonėms, kurios yra svarbios Rusijos finansų sistemai ir kurioms jau taikomos Sąjungos ir šalių partnerių ribojamosios priemonės, ir, išskyrus tam tikras išimtis, bendradarbiavimu su Rusijos Tiesioginių investicijų fondu. Taip pat draudžiama, su tam tikromis išimtimis, tiekti euro banknotus Rusijai;
                  
               
                     (6)
                  
                  
                     Sąjunga turi imtis papildomų veiksmų, kad įgyvendintų tam tikras priemones;
                  
               
                     (7)
                  
                  
                     siekiant užtikrinti, kad šiame sprendime nustatytos priemonės būtų veiksmingos, šis sprendimas turėtų įsigalioti jo paskelbimo Europos Sąjungos oficialiajame leidinyje dieną;
                  
               
                     (8)
                  
                  
                     todėl Sprendimas 2014/512/BUSP turėtų būti atitinkamai iš dalies pakeistas,
                  
               PRIĖMĖ ŠĮ SPRENDIMĄ:
         
            1 straipsnis
            Sprendimas 2014/512/BUSP iš dalies keičiamas taip:
            
                        1)
                     
                     
                        įterpiami šie straipsniai:
                        
                           „1e straipsnis
                           Nuo 2022 m. kovo 12 d. draudžiama teikti specializuotas finansinių mokėjimų pranešimų paslaugas, kurių paskirtis - keistis finansinių mokėjimų duomenimis, VIII priede išvardytiems juridiniams asmenims, subjektams ar organizacijoms arba bet kuriam Rusijoje įsisteigusiam juridiniam asmeniui, subjektui ar organizacijai, kurių daugiau nei 50 % nuosavybės teisių tiesiogiai ar netiesiogiai priklauso į VIII priedą įtrauktam subjektui.
                        
                        
                           1f straipsnis
                           
                              1.   Draudžiama Rusijai arba bet kuriam fiziniam ar juridiniam asmeniui, subjektui ar organizacijai Rusijoje, įskaitant Rusijos vyriausybę ir centrinį banką, arba naudojimui Rusijoje parduoti, tiekti, perduoti ar eksportuoti euro banknotus.
                           
                           
                              2.   1 dalyje nurodytas draudimas netaikomas euro banknotų pardavimui, tiekimui, perdavimui ar eksportui, jei toks pardavimas, tiekimas, perdavimas ar eksportas yra būtinas:
                              
                                          a)
                                       
                                       
                                          į Rusiją vykstančių fizinių asmenų ar kartu keliaujančių jų artimiausių šeimos narių asmeniniam naudojimui arba
                                       
                                    
                                          b)
                                       
                                       
                                          diplomatinių atstovybių, konsulinių įstaigų arba tarptautinių organizacijų Rusijoje, kurios pagal tarptautinę teisę naudojasi imunitetais, oficialiems tikslams.“;
                                       
                                    
                        
                     
                  
                        2)
                     
                     
                        4b straipsnis papildomas šiomis dalimis:
                        
                           „3.   Draudžiama investuoti į Rusijos Tiesioginių investicijų fondo bendrai finansuojamus projektus, juose dalyvauti ar kitaip prie jų prisidėti.
                        
                        
                           4.   Nukrypdamos nuo 3 dalies, kompetentingos institucijos gali, taikydamos tokias sąlygas, kokios joms atrodo reikalingos, leisti dalyvauti investuojant į Rusijos Tiesioginių investicijų fondo bendrai finansuojamus projektus ar prie jų prisidėti, jei nustato, kad tai daryti būtina pagal sutartis, sudarytas iki 2022 m. kovo 2 d., arba pagal papildomas tokioms sutartims vykdyti reikalingas sutartis.“;
                        
                     
                  
                        3)
                     
                     
                        šio sprendimo priedas pridedamas kaip Sprendimo 2014/512/BUSP VIII priedas.
                     
                  
         
            2 straipsnis
            Šis sprendimas įsigalioja jo paskelbimo Europos Sąjungos oficialiajame leidinyje dieną.
         
         
            Priimta Briuselyje 2022 m. kovo 1 d.
            
               
                  Tarybos vardu
               
               
                  Pirmininkas
               
               J.-Y. LE DRIAN
            
         
         
            (1)  2014 m. liepos 31 d. Tarybos sprendimas 2014/512/BUSP dėl ribojamųjų priemonių atsižvelgiant į Rusijos veiksmus, kuriais destabilizuojama padėtis Ukrainoje (OL L 229, 2014 7 31, p. 13).
      
      
         
            PRIEDAS
            
               „
               
                  
                     VIII PRIEDAS
                     1e STRAIPSNYJE NURODYTŲ JURIDINIŲ ASMENŲ, SUBJEKTŲ AR ORGANIZACIJŲ SĄRAŠAS
                     
                                 Bankas „Otkritie“
                              
                           
                                 „Novikombank“
                              
                           
                                 „Promsvyazbank“
                              
                           
                                 „Bank Rossiya“
                              
                           
                                 „Sovcombank“
                              
                           
                                 „VNESHECONOMBANK“ (VEB)
                              
                           
                                 „VTB BANK“
                              
                           
               “.